遊岐原有感
作者：歐陽澈
朝代：宋

paragraphs: 秋光淡薄磨青銅，舞風霜葉魚腮紅。
鷄窗岑寂興不淺，結客搘笻扣梵宫。
聨翻步躡孤烟際，隴上凄凉一笛風。
穿雲裂石聲滿谷，驚飛雁陣横晴空。
高僧擁衲卧雲久，諸方勘破心玲瓏。
我來奓户據禪榻，堂堂標格對總公。
旋烹冰液破我悶，澆腸七椀追盧仝。
水沈烟斷香透頂，津津喜氣生眉峰。
傅巖真隠已先去，誰與壯浪吟争雄。
朱絃縱事奏流水，俚耳知音亦罕逢。
不禁風物撩詩眼，强作險語慙非工。
安得湯休占此景，碧雲之句當奇鋒。
會沽村酒行蓮社，忘歸一任夕陽舂。